爲脩樗作歌
作者：釋文珦
朝代：宋

paragraphs: 我愛巖間古樗櫟，蔽日參雲過千尺。
樵蘇來往作陰凉，不爲風霜變顔色。
匠氏入林持斧斤，材無大小皆選掄。
豫章楩楠豈復有，獨以無用全其身。
山僧因得養生理，故以巖樗自爲比。
只把樛枝庇本根，肯誇美幹招殘毀。
幽人志士當勿疑，聽我朗誦巖樗詩。
縱爲梁棟或易撓，巖下清風無盡時。